SCGP กำไรเปื้อนถ่าน.!
ช่วงกลางสัปดาห์ก่อน หุ้นถ่านหินในกลุ่มผู้ขาย BANPU, LANNA, AGE และ TCC กอดคอกันวิ่งกระจุยกระจาย..!!
ช่วงกลางสัปดาห์ก่อน หุ้นถ่านหินในกลุ่มผู้ขาย BANPU, LANNA, AGE และ TCC กอดคอกันวิ่งกระจุยกระจาย..!!
7 มี.ค. 2565

ช่วงกลางสัปดาห์ก่อน หุ้นถ่านหินในกลุ่มผู้ขาย ไม่ว่าจะเป็น บริษัท บ้านปู จำกัด (มหาชน) หรือ BANPU, บริษัท ลานนารีซอร์สเซส จำกัด (มหาชน) หรือ LANNA, บริษัท เอเชีย กรีน เอนเนอจี จำกัด (มหาชน) หรือ AGE และบริษัท ไทย แคปปิตอล คอร์ปอเรชั่น จำกัด (มหาชน) หรือ TCC กอดคอกันวิ่งกระจุยกระจาย..!!
รับปัจจัยบวกจากราคาถ่านหินตลาดโลกที่ปรับขึ้นไปแตะ 370 เหรียญต่อตัน โดยในรอบ 1 สัปดาห์ที่ผ่านมา ราคาถ่านหินปรับขึ้นไปกว่า 47% รอบ 1 เดือน ปรับขึ้น 63% และรอบ 3 เดือน ปรับขึ้น 126%
จึงเกิดปรากฏการณ์เฮละโลเข้ามาเก็งกำไรหุ้นถ่านหินกันสนุ๊กสนุก..!!
แต่สิ่งที่สวนทางกัน กลุ่มผู้ใช้ถ่านหิน ราคาหุ้นปรับตัวลงลึกสุดใจ หนึ่งในนั้น คือ บริษัท เอสซีจี แพคเกจจิ้ง จำกัด (มหาชน) หรือ SCGP ที่ช่วงปลายสัปดาห์ก่อน ราคาดิ่งหนักต่อเนื่อง 3 วันทำการ ซึ่งเป็นผลมาจากการปรับขึ้นของราคาถ่านหิน ทำให้ SCGP ต้องแบกรับต้นทุนที่เพิ่มขึ้น..!!
สาเหตุก็มาจากโรงไฟฟ้าที่ป้อนไฟฟ้าให้กับโรงงานเยื่อกระดาษ SCGP นั้น มาจากถ่านหิน ซึ่งอาจจะมีเชื้อเพลิงชีวมวลบ้าง แต่ก็น้อย หลัก ๆ จะมาจากถ่านหิน ทำให้ถูกมองว่าหากสถานการณ์ราคาถ่านหินยังทรงตัวอยู่ระดับสูงต่อไป จะไปกดดันกำไรของ SCGP..!! (ถ้าไปย้อนดูในหนังสือชี้ชวน ก็ระบุชัด ราคาถ่านหิน เป็นปัจจัยเสี่ยงของ SCGP)
นักลงทุนเลยพร้อมใจกันเทหุ้น SCGP จนราคาปรับลงลึก โดยเมื่อวันศุกร์ที่ 4 มี.ค. ปิดตลาดที่ 55.75 บาท  ปรับลดลงอีก 1.76% ด้วยมูลค่าการซื้อขายกว่า 1,000 ล้านบาท…
ขณะที่ปัจจัยเสี่ยงที่เห็นอีกอย่าง…SCGP มีบรรจุภัณฑ์ทั้งจากกระดาษและพลาสติก ซึ่งในกลุ่มบรรจุภัณฑ์พลาสติก อาจได้รับผลกระทบจากเม็ดพลาสติกที่ราคาปรับสูงขึ้น เนื่องจากราคาน้ำมันปรับตัวสูงขึ้น แต่ตรงนี้คงกระทบไม่มากนัก และพอจะคุมได้ โดยให้บริษัทแม่ บริษัท ปูนซิเมนต์ไทย จำกัด (มหาชน) หรือ SCC ซึ่งขายเม็ดพลาสติกให้กับ SCGP เอากำไรน้อยลงหน่อย ปรับราคาขายลงมา เพื่อช่วยพยุงลูก ก็คงประคองตัวไปได้…
แต่สำหรับปัจจัยถ่านหิน อันนี้คุมไม่ได้ ก็น่าคิดว่า SCGP จะรับมือกับสถานการณ์นี้อย่างไร..?
โอเค…แม้ราคาถ่านหินปรับขึ้นจริง แต่ถ้าสงครามยูเครน–รัสเซีย ไม่ยืดเยื้อ ก็อาจกระทบจำกัดแค่ช่วงสั้น ๆ อาจแค่ช่วงไตรมาสแรกเท่านั้น แต่หากสงครามยืดเยื้อ ก็อาจกระทบต่อ SCGP อย่างมีนัยสำคัญ…
แต่จะว่าไปในแง่ปัจจัยพื้นฐานของ SCGP ก็โตต่อเนื่องนะ…ปี 2562 มีรายได้รวม 89,783 ล้านบาท กำไรสุทธิ 5,268 ล้านบาท พอปี 2563 มีรายได้รวมเพิ่มเป็น 93,388 ล้านบาท กำไรสุทธิปาไป 6,457 ล้านบาท และปี 2564 มีรายได้รวมทะลุแสนล้าน อยู่ที่ 126,436 ล้านบาท กำไรสุทธิพุ่งไปแตะ 8,294 ล้านบาท
ขณะที่ปีนี้ถูกมองว่า รายได้รวมจะแตะ 139,603 ล้านบาท กำไรสุทธิทะลุหมื่นล้าน อยู่ที่ 10,228 ล้านบาท โต 23.46% ส่วนปี 2566 จะมีรายได้รวม 147,085 ล้านบาท กำไรสุทธิ 11,506 ล้านบาท โต 12.49% และปี 2567 มีรายได้รวม 154,394 ล้านบาท กำไรสุทธิ 12,422 ล้านบาท โต 7.96%
ถ้าดูระยะยาว SCGP ก็ยังเป็นหุ้น Growth Stock (หุ้นเติบโต) อยู่นะ..!!
เอาน่า… แม้กำไร SCGP อาจจะเปรอะเปื้อนถ่าน (หิน) ไปบ้าง แต่ก็ไม่ถึงขั้นมอมแมม…ถ้ามองอีกมุม ช่วงที่ราคาหุ้นลงลึกสุดใจอย่างนี้ ก็เป็นจังหวะให้เก็บหุ้นเข้าพอร์ตได้เหมือนกัน…
ซึ่งบอกก่อนว่า โปรโมชั่นของดี…ราคาถูกไม่มีให้ช้อปบ่อย ๆ หรอกนะจ๊ะ…
…อิ อิ อิ…